ru cs ky ru ky ky ky ky ky ky ky uk ky ky ky ky ky mn ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 22.01.09 - 6-бет: •
Кармаган милиция да, камалган Текебаев да нааразы
Таласта оппозиция партконференция өткөрөбүз деп жүрүп кандай окуяга туш болгону жалпыга маалым. Кечээ ИИМ ал окуя боюнча өзүнүн расмий маалыматында Кара-Буура райондук сотунун чечимине нааразы экендигин билдирди. Пресс-релизде: "административдик материалдар Кыргыз Республикасынын административдик жоопкерчилик боюнча кодексинин 392-беренесинин негизинде даярдалган. Ага ылайык жарандар 10-12 эсеп көрсөткүч, ал эми кызмат адамдары 20-50 эсеп көрсөткүч менен айыпка тартылышы керек эле" деп оппозиция эскертүү алуу менен гана кутулуп кетишти деп нааразы. Сот органдары жарандардын митинг өткөрүүлөрү тууралуу мыйзамына болгон өзгөртүүлөрдү эске алышкан жок. Бул мыйзамдын 8-беренесине ылайык митинг-демонстрацияларды жарандар эркин, бирок тынч, курал-жараксыз өткөрө алат. Элдин ден-соолугуна жана өмүрүнө зыян келтире турган, мамлекеттик жана коомдук чарбага зыян алып келе турган атайын даярдалган предметтери бар болсо мыйзам бузулат. Андыктан аларга эскертүү аздык кылат деп жатышат. Милициянын маалыматы боюнча Ө.Текебаевдин айдоочусу Я.Абдраманов Айдап бараткан В 00-88ВА мамлекеттик номерлүү "Мерседес-Бенц" автомашинасынан төрт патрону менен "BLOW COMPAKT MOD -2002" маркасындагы тапанча, алты патрону менен "ESCORT" маркасындагы винчестер жана 23 (боевой) патрону менен "САЙГА -М" карабин табылган.
Милицияга силер жазалаган мыйзамды кыйын билсеңер, мен коргонуу мыйзамын жакшы билем деген "Ата Мекен" партиясынын юристи А.Шыкмаматов "Биздин партиянын лидери куралдарды мыйзамдуу түрдө алып жүрөт. Баардык документтер жайында. Милиция бизди митинг өткөргөн жатасыңар дейт. Жок, биз партиянын конференциясын өткөрүп жатканбыз. Саясый партия тууралуу мыйзамга ылайык партия өз чогулушун бийликке эскертпестен эркин өткөрүүгө укуктуу" дейт. Ал эми Ө.Текебаев өзү: "Аким "мыйзам буздуңар" деп мыйзам жөнүндө сүйлөп жатат. Негизги мыйзам Конституция. Адамдын айбандан айырмасы - алар бири-бири менен баарлашып, сүйлөшүп турууга муктаж, адамдар пикир алмашмайын туралбайт, адам ушунусу менен адам. Биз, партиялар, кыймылдар ошол сүйлөшүүнүн институтубуз. Конституцияда, саясый партиялар жөнүндөгү мыйзамда "партиялар кай жерде болбосун, акимдин уруксааты жок эле чогулуш, конференцияларын өткөрө алат" деп турат. Аким бизди "кеткиле" дейт, эртең эки киши баш кошуп сүйлөшсө да кубалай турган түрү бар. Ал жерде Б.Бешимов, Р.Отунбаева өңдүү ЖКнын депутаттарын да тоготушкан жок. Эгер алардын ордунда "Акжол" партиясынын депутаттары келип чогулуш өткөрө турган болсо, аким-губернатору баш болуп, козусун союп, жайын даярдап жагалданып турушмак" дейт.
Баласы атасы үчүн жооп берген заман
Руслан Исаков АКШдан саясий баш паанек сурашы ыктымал
Экс-министр, коопсуздук кеңешинин мурунку катчысы Исмаил Исаковдун уулу Руслан Исаков АКШдан саясый баш паанек сурашы мүмкүн. "Жаңы Кыргызстандын" генералдык катчысы И.Исаков уулунун мындай кадамга барышы толук мүмкүн дейт. 2006-жылдан бери антитеррордук коалициянын алкагында АКШда кызмат өтөп жаткан Руслан Исаков 20-январда Кыргызстан Куралдуу Күчтөрүнүн катарынан бошотуу тууралуу рапортун жазып, анын себеби катары Куралдуу Күчтөрдүн башкы кол башчысы, президент Курманбек Бакиев тарабынан атасы Исмаил Исаков саясий куугунтукка алынып жатышын айткан.
Өз кезегинде Кыргызстандын Коргоо министрлиги Р.Исаковдун кызмат мөөнөтүнүн аяктагандыгына жана кызматтык зарылдыктарга байланыштуу АКШдан Кыргызстанга чакырткан. И.Исаковдун айтымында уулунун кызмат өтөө мөөнөтү элчилик аркылуу 2009-жылдын октябрына чейин узартылган, бирок буга карабай чакырык жиберилген. "Мөөнөтүнөн мурун чакыртып жатышканына караганда, уулума каршы да ар кандай чагымдарды уюштуралы деп жатышкан окшойт. Ушундан улам чочулап жатабыз. Анткени бийлик мени эле эмес, бардык жакындарымды коркутуп, кызматтарынан бошотуп жатат" - дейт саясатчы. Прокуратура органдары экс-министр уулуна мыйзамсыз түрдө коргоо министрлигинин балансындагы үйлөрдүн бирин менчиктеп берип койгон деген да версиясын токуп чыккан. Учурда оппозициялык саясатчыга каршы үч кылмыш иши тергелип жатат. Бул боюнча И.Исаков "Мен бул иштердин баарын Курманбек Бакиевдин үй-бүлөсүнүн жана жеке президенттин саясый заказы деп эсептейм. Козголгон иштердин баары чындыктан алыс" деген пикирде.
Оппозициянын катарына өтүүдөн мурун президент менен сүйлөштүңүз беле, эски достукту эске алган жокпу деген суроого генерал: "Коргоо министри болуп турганымда аскер иштери менен гана алектенчүмүн, башкага убактым да жок эле. Оппозициянын айткандарына ишенчү эмесмин, президентке болгон ишеним бар болчу. Коопсуздук кеңешине келгенде жарандардын арыз-муңдарын уга баштадым, аларды анализге алып отуруп, проблемаларды чечүүнүн жолдорун президентке сунуштадым. Көп өтпөй энергетикалык тармакты текшерүүгү алдым. Бирок мага башка иштер менен алектенгениңиз оң болот деп акыл айтышты. Андан соң прокуратура, ИИМдин кемчиликтери боюнча иштеп баштасам, баягылар кайра "Көп кийлигише бербеңиз" дешти. Акырында баарына көзүм жетти, жалгыз эч нерсени өзгөртө албасымды түшүндүм. Ушунумдан уялдым да, баса бердим" деген жообун узатты. Мындай ишмердүүлүгүнүн жыйынтыгы катары бийлик тарабынан куугунтуктоо, ал гана эмес жакындарын коркутууга алына башташы деп белгиледи.
"8-колонияда сени өлүм күтөт"
же И. Кочкаровду эмнеге өлтүрүштү?
Мына ушундай катты карачайлардын "Ата Журт" ассоциясынын лидери Исмаил Кочкаров өлтүрүлөрдөн бир топ күн мурда эле алган экен. Мындай маалымат менен КРнын Акыйкатчысы Турсунбек Акун дагы тааныш болгондугун, 13-январда Бишкектеги СИЗО-1ге барганда Кочкаровдун өз оозунан угуп, ал түгүл 8-колоннияга өзүн которбоого Акыйкатчынын жардам көрсөтүүсүн суранган экен. Албетте, бул өтүнүч СИЗО-1 дин начальнигине да айтылып, ал Акыйкатчыга аталган колонияга Исмаиловду которбой тургандыгы туурасында сөз берген. Бирок, И. Кочкаров так ошол 8-колонияда 18-январ күнү, түнкү саат 2:20да өлтүрүлдү. Эмне үчүн? Бул суроого Турсунбек Акун бейөкмөт уюмдардын өкүлдөрү, юрист, эксперттер, Кочкаровдун туугандары, карачайлар ассоциациясынын мүчөлөрү кирген коомдук, көз карандысыз комиссия түзүп, жооп издей тургандыгын билдирүүдө. Албетте, Акун мырза айтмакчы "Кеп Кочкаровдо эмес, кеп Кыргызстандагы пенитенциардык система камакта жаткандардын өмүрүн сактоодо кандай иш жүргүзүп жаткандыгында". Азырынча абактагы мындай кырдаалга байланыштуу ЖАББнын (ГУИН) начальниги Калыбек Назбеков баш болуп, анын биринчи орун басары Марат Сапаев, №8 түзөтүү колонниясынын начальниги Агит Алиевдер Адилет министри Нурлан Турсункуловдун буйругунун негизинде кызматтарынан четтетилишти. Мындай кызматтан четтетүүлөр менен эле иш жөнгө салынышына кепилдик берүү да кыйын. Ал эми И.Кочкаровдун өлүмүнүн себептерин тергөө аныктайт дегенибиз менен бул абактарда болгон биринчи эле окуя эместигин, ошондой эле ал окуялар Кыргызстандагы уюшкан кылмыштуу топтун лидери аталган Рысбек Акматбаевге жакын адамдарга байланыштуу болгондугун дагы эске салып койсок. И. Кочкаров дагы так ошол Р. Акматбаевге жакын адамдардын бири болгон. Учурда анын өлүмү боюнча эки версия айтылууда. Бири - ал Камчы Көлбаевдин, экинчиси - Азиз Батукаевдин колу менен өлтүрүлдү деген версиялар.
И. Кочкаров "Кыргыз Долбоор" ОАОнун акцияларына байланыштуу тор артына түшкөндүгүн коомчулук жакшы билсе керек. Өткөн жылдын октябрь айынын этегинде Бишкек шаарынын Биринчи Май райондук сотунун чечими менен Кочкаров 6 жылга эркинен ажыратылган. Ал эми жакында эле, 12-январда, Бишкек шаардык соту аппелляциялык арызды карап, 170 жана 171-беренелер боюнча И.Кочкаровду күнөөлүү деп таап, мурдагыдан да көбөйтүлгөн мөөнөткө, 9 жылга эркинен ажыраткан. Ошентип, №8 күчөтүлгөн режимдеги колонияда И.Кочкаров көп деле олтурган жок. Камакта жаткан эки адам дубалдан секирип түшүп, алгач аны балка менен башка чаап, чала жан кылышкан дагы, андан соң 8 ирет бычак менен сайгылап өлтүрүшкөн экен. Бул эки "зэк" тең дароо эле кармалышкан жана бул өлтүрүү эч кандай "заказ" болбогондугун, жөн гана "мамилелердин келишпегендигине" байланыштуу болгондугун айтышкан.
Экстремизмденби, элденби же Акүйдөн соккон желденби?
Ноокаттын он тургуну Иорданиядан баш паанек табышты
"Демократия жана жарандык коом үчүн коалициясынын" башчысы Д.Ошурахунованын айтымында Ош областынын Ноокат районунун он тургуну Иорданиядан баш паанек таап кетишкен. Анын айтымында бул 2008-жылдын күзүндөгү Ноокат окуяларынын жыйынтыгы жана сыртка чыгып кеткен качкындардын арасында кимдер бар экендиги тууралу укук коргоо органдары так маалымат билишпейт. Д.Ошурахунова ал окуялар үчүн иш жүзүндө күнөлүү адамдар эмес, эч кандай тиешеси жок жарандар соттолуп кеткен. Айыпталууучу 32 адамдын ичинен 28 адамга каршы эч кандай далилдер келтирилген эмес. Көпчүлүгүнө басымдар жасалган, демек сотко да саясый басымдар болгон деп айтууга толук негиз бар дейт укук коргоочу. Мындай катаал чаралар оппозиция өкүлдөрүнө жана укук коргоочуларга да каршы колдонулушу мүмкүн деген чочулоосун да айтты. Укук коргоочу айым Ноокат окуяларын иликтөө үчүн депутаттык комиссия түзүүнү сунуштады. Таразанын бир бетинде улуттук коопсуздук маселелери, ал эми экинчи жагында жарандардын эркиндиги турат. Кайсынысы кымбат? Адам укуктарын коргойбуз деп жүрүп экстремизмдин элементтерин коюнга киргизип албасак болду. Антейин десең, мамлекетибиз чындыгында эле каарду болуп баратат, террорист гана эмес, каяша кайтарып койгон министрлердин да колун толгомой заман башталды.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!